**Pénzküldéssel kapcsolatos általános szabályok**

A fogvatartott részére postai vagy banki úton érkezhet letéti pénz. A pénzküldemény meghatározott célra, vagy a letéti összeg feltöltésére érkezhet. A pénzküldemény - meghatározott célra történő - felhasználására engedéllyel akkor kerülhet sor, ha a feladó személy jelzi annak rendeltetését, így pl: kivásárlásra, telefonra, bv. tartozás rendezésére.

**Postán történő feladásnál:** A postahivatalban található „rózsaszínű” belföldi postautalványt kell kitölteni az intézet levelezési címére (Címzett: Zala Megyei Büntetés-végrehajtási Intézet – 8900 Zalaegerszeg, Várkör u. 4.). A szelvény hátoldalán (közlemény rovatban) kell feltüntetni a címzett fogvatartott személyi adatait (név, születési dátum, stb.,) illetve a pénz felhasználásának jogcímét (kivásárlásra, telefonra, bv. tartozás rendezésére) amennyiben azt meg akarja jelölni.

**A szelvényre az intézet számlaszámát feltüntetni tilos!**

Amennyiben a fogvatartott nyugdíjra jogosult, nyugdíja intézetbe való utalását, vagy hozzátartozója címére postázását, befogadást követően a Társadalombiztosítási Igazgatóság nyomtatványának kiállításával, illetve beadvánnyal kell kérni.

**Banki átutalásnál**: Az intézet nevére és letéti számlaszámára **(10049006-01393493-00000000)** lehet pénzt küldeni. Banki átutalásnál nagyon fontos, hogy a közleményben legyenek feltüntetve a címzett fogvatartott személyi adatai (név, születési dátum, stb.) illetve a pénz felhasználásának jogcíme (kivásárlásra, telefonra, bv. tartozás rendezésére) amennyiben azt meg akarja jelölni.

Az intézetbe beérkezett pénz abban az esetben könyvelhető a fogvatartott egyéni számlalapjára, ha a küldő vagy az átutalási megbízást adó a fogvatartott rögzített kapcsolattartója, vele hivatalos minőségben kapcsolattartó vagy a fogvatartott nyilatkozata szerint pénzküldemény küldésére jogosult. Egyéb esetben a pénzösszeget a feladó részére vissza kell küldeni.

A devizában érkező pénzküldeményeket a posta, illetve a bank forintban fizeti ki!

A külföldről indított utaláshoz szükséges adatok:

IBAN: HU54 1004 9006 0139 3493 2000 0002

SWIFT: HUSTHUHB

Az utalás beazonosításához szükséges, hogy a közleményben a célzott személy neve, fogvatartási nyilvántartási száma, születési éve, anyja neve meg legyen adva.

Fogvatartottnak csak a Büntetés-végrehajtási Intézet által nyilvántartott kapcsolattartója küldhet pénzösszeget.

**A fogvatartott pénzt levélben, csomagban, vagy a látogatások alkalmával nem kaphat, és nem vehet át, ezzel fegyelmi vétséget követ el.**